Politisk askeonsdag

Politisk askeonsdag (tysk: politischer Aschermittwoch) kalles lokale eller regionale partimøter til de viktigste tyske partiene, tradisjonelt holdt på askeonsdag.  

Formålet med møtene er ikke så mye å presentere nye politiske konsepter eller å fremme en konstruktiv kritikk, som å samle og motivere partitilhengere i en festlig atmosfære. Arrangementene har tradisjonelt ingen sammenheng med den kristne påskehøytiden.

Historie 
Politisk askeonsdag har sine historiske røtter til bake til 1888 i byen Vilshofen an der Donau. Under det tradisjonelle markedet, dyrskuet i Vilshofen, holdt det lokale birøkterlag sin generalforsamling. I forlengelsen av denne ble det avholdt et politisk møte, og som tiltrakk seg mange mennesker fra den godt besøkte messen. Etter at dyrskuet mistet betydning, falt også interessen for det politiske møtet bort.

Den første egentlige politiske askeonsdag ble holdt 5. mars 1919, i forvirringen etter revolusjonen i 1918/1919. Møtet ble arrangert av sentrum-venstrepartiet Bayerischer Bauernbund, BB (1893–1933). Etter dette var det et opphold til 1927, da den kristelige landbruksforeningen Christlicher Bauernverein, CB, tok tradisjonen opp igjen. Formålet for det konservative CB, var å fortrenge det radikale BB. Fra nazistenes maktovertakelse i 1933 var det NSDAP som rådet grunnen alene, helt til 1938, da også disse møtene tok slutt.

De flrste årene etter andre verdenskrig nektet de amerikanske okkupasjonsmyndigheter partiene å holde politiske askeonsdags-møter. I 1948 ble imidlertid tradisjonen gjenopptatt av ulike partier, herunder SPD, CSU og Bayernpartei. Tvekampen mellom CSU og Bayernpartei, der deres respektive ledere Franz Josef Strauss og Josef Baumgartner holdt store «askeonsdagstaler», trakk lenge mange mennesker. Bayernpartei som sto for en ren katolsk, bayern-sentrert og mer uavhengig linje i den tyske føderasjonen, fikk i valget til Forbundsdagen i 1949 mer enn 20 % av stemmene i Bayern. CSU sto på sin side for en innstilling som var uavhengig av konfesjonene og som dessuten var positiv til den tyske forbundsstaten. I tvekampen mellom disse to partiene var det til slutt CSU som vant frem. 

Det som opprinnelig var en utelukkende bayersk begivenhet, har siden blitt overført til andre tyske delstater og til Østerrike. I Østerrike har et lignende arrangement blitt arrangert av FPÖ siden 1992 i Ried im Innkreis.

Referanser 

Politiske demonstrasjoner
Tysk politikk